Nurmijärven Uutiset kirjoittaa, että poliisin mukaan lapsiaan saa puolustaa, mutta vain ”tiettyyn rajaan saakka”.

Silminnäkijä kuvasi tilanteen perjantaina iltapäivällä viime viikolla. LUKIJAN KUVA

Iltalehti uutisoi viime lauantaina, kuinka sekava mies varasti pakettiauton Nurmijärvellä. Tilanteesta teki erityisen vakavan se, että auton kyydissä oli kolme pientä lasta. Tapaus sattui perjantaina iltapäivällä.

Uhkaava tilanne päättyi kuitenkin onnellisesti, sillä auton pysähdyttyä liikennevaloihin auton omistaja ehti väliin ja pelasti lapset.

Nurmijärven Uutiset kertoo nyt uutta tietoa tapauksesta. Pakettiauton omistaja oli lasten isä. Vanhemmat olivat menneet asioimaan Lepsämäntiellä sijaitsevaan Hesburgeriin, ja lapset olivat jääneet autoon.

Isä sai kuljettajan ulos autosta ja ryhtyi pahoinpitelemään tätä nyrkein. Hän oli hakenut autostaan myös ”kättä pidempää”.

Tutkinnanjohtaja Markku Lylykangas kertoo Nurmijärven Uutisille, että perheenisää epäillään nyt törkeästä pahoinpitelystä ja toisen vahingoittamiseen soveltuvan esineen hallussapidosta.

Lylykankaan mukaan rikoksen kohteeksi joutuneella on oikeus puolustaa lapsiaan, mutta vain tiettyyn rajaan saakka.

– On täysin ymmärrettävää, että kaikki isät ja äidit ryhtyvät toimiin, kun lapset ovat vaarassa, mutta syyttäjän pähkittäväksi jää nyt, onko väkivaltaa käytetty liikaa ja liian pitkään.

Auton varastanut mies on 36-vuotias. Häntä epäillään viidestä eri rikoksesta, muun muassa vapaudenriistosta. Hän oli myös päihtynyt huumeista.

"Kylätappelun meininki”

Iltalehti haastatteli tapahtuneen nähnyttä miestä viime viikolla.

– Siihen kerääntyi porukkaa. Autot seisoivat liikennevaloissa. Näin, kun yhtä kaveria pidätettiin tai retuutettiin siinä paikalla. Sitten näin, kun yksi kaveri käy pakettiautossa ja tulee kepin tai vastaavan kanssa. Hän haki selvästi kättä pidempää ja meni takaisin. Siinä oli kunnon kylätappelun meininki.

Itä-Uudenmaan poliisilaitoksen johtokeskuksen päivystävä komisario Kimmo Klemetti vahvisti tuolloin tapauksen Iltalehdelle.

– Sekava mies tosissaan ottanut perheen pakettiauton käyttöön ja kyydissä kolme lasta. Ilmeisesti auton omistaja, oikea kuljettaja, on itse saanut pakettiauton pysähtymään jotenkin.